GB News
GB News er en ny, gratis såkaldt ’free-to-air’ TV- og aktualitetskanal i Storbritannien. Den gik første gang i luften i juni 2021. Kanalens erklærede mål er at levere nyheds- og aktualitetsstof til de mange mennesker, som ifølge kanalens ejere ikke serviceres eller tages seriøst af traditionelle kanaler som BBC. Mange iagttagere ser GB News som et forsøg på at lave en form for britisk pendant til Fox News i USA. Blandt de mennesker, der har været involveret i kanalens lancering tiltrak især Andrew Neil sig opmærksomhed. Andrew Neil har en mangeårig tilknytning til BBC bag sig med en respekteret profil som hårdtslående og frygtet vært på en række politiske debatprogrammer. Også den tidligere leder af UKIP, Nigel Farage, er involveret i kanalen med sin egen platform til at sprede sine politiske budskaber.